
ПРАВИЛА ЗА ПОЛЗВАНЕ НА МЕРИ, ПАСИЩА И ЛИВАДИ НА ТЕРИТОРИЯТА НА ОБЩИНА ПОРДИМ
Правилата за ползване на мерите, пасищата и ливадите на територията на Община Пордим са изготвени по изискванията на Закона за собствеността и ползването на земеделските земи /ЗСПЗЗ/, (чл. 37о, ал. 2) и съдържат:

І. ПЕРСПЕКТИВЕН ЕКСПЛОАТАЦИОНЕН ПЛАН ЗА ПАША
Цели на плана:

1. Дългосрочно опазване на пасищата на територията на Община Пордим и опазване на биологичното разнообразие с цел преобръщане на негативните промени, причинени от несъобразена с възможностите на природата паша, от изоставяне на пасищата и използване на земите за други цели.

2. Установяване на контакти и взаимодействие на ниво населено място със земеделските стопани с цел постигане на максимална ефективност при използване на пасищата, на възможен екологичен ефект и икономически растеж на района.

3. При разпределяне на пасищата да се отдаде приоритет на земеделските стопани, отглеждащи животни с цел стабилизиране на икономическото им състояние и утвърждаване на животновъдството като фактор за развитие на населеното място. 

ІІ. ПРАВИЛА ЗА ОПРЕДЕЛЯНЕ НАЧИНА НА РАЗПРЕДЕЛЕНИЕ НА ПАСИЩАТА ЗА ОБЩО И ИНДИВИДУАЛНО ПОЛЗВАНЕ
1. Пасища, мери и ливади за индивидуално ползване 

1.1. Пасищата, мерите и ливадите за индивидуално ползване от общинския поземлен фонд се отдават под наем на собствениците или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни по цена, определена по пазарен механизъм.

       Пасища, мери и ливади от общинския поземлен фонд се предоставят под наем на лица, които нямат данъчни задължения, както и задължения към Държавен фонд „Земеделие”, Държавен поземлен фонд, Общински поземлен фонд и за земи по чл. 37в, ал. 3, т. 2 от ЗСПЗЗ.

1.2. Общинският съвет определя с решение пасищата, мерите и ливадите за общо и индивидуално ползване. Списък на имотите за индивидуално ползване с категории и цена, определена по пазарен механизъм за землището или за общината се обявява в общините и кметствата, и се публикува на интернет страницата на общината.

1.3. Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 15 дка за 1 животинска единица в имоти от първа до седма категория и до 30 дка за 1 животинска единица в имоти от осма до десета категория. На правоимащите лица, които отглеждат говеда с предназначение за производство на месо и от местни (автохтонни) породи, се разпределят до 20 дка за 1 животинска единица в имоти от първа до седма категория и до 40 дка за 1 животинска единица в имоти от осма до десета категория.

1.4. Правоимащите лица подават заявление по образец до Кмета на общината в срок до 10 март.

1.5. Кметът на общината назначава комисия, която определя необходимата за всеки кандидат площ по реда на т. 1.3. и разпределя имотите при наличие на необходимите площи в законовия срок.

1.6. При недостиг на пасища, мери и ливади от общинския поземлен фонд в съответното землище, към разпределените по реда на т. 1.5 имоти, съответната комисия извършва допълнително разпределение и в съседно землище, което може да се намира в съседна община или област, и съставя протокол за окончателното разпределение на имотите в срок до 1 юни. Този ред се прилага до изчерпване на имотите от общинския поземлен фонд или до достигане на нормата по т. 1.5. Разпределението се извършва последователно в съседното землище, община и област.

1.7. При недостиг на пасища, мери и ливади от общинския поземлен фонд след разпределението по т. 1.6 в съответното и съседни землища, по заявление от правоимащото лице в срок до 10 юни, комисията по т. 1.6 предоставя служебно на министъра на земеделието и  храните или на оправомощено от него лице протоколите и заявление за допълнително разпределение на имоти от държавния поземлен фонд.

1.8. Въз основа на протоколите на комисията по т. 1.5 и т. 1.6, Кметът на общината сключва договор за наем. Минималният срок на договорите е 5 стопански години. Договорите съдържат данните по т. 1.1, т. 1.2 и т. 1.3 и се регистрират в Общинската служба по земеделие.

1.9. Останалите свободни пасища, мери и ливади от общинския поземлен фонд се отдават под наем чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. Договорите се сключват за една стопанска година.

1.10. Останалите след провеждане на търга по т. 1.9 свободни пасища, мери и ливади се отдават чрез търг на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, по ред, определен в правилника за прилагане на закона. Договорите се сключват за една стопанска година.

1.11. Пасищата, мерите и ливадите от общинския поземлен фонд, за които са сключени наемни договори, не могат да се преотдават за ползване на трети лица.

2. Пасища, мери и ливади от общинския поземлен фонд за общо ползване.

По смисъла на ЗСПЗЗ „Общо ползване” е традиционна практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада.

ІІІ. ЧАСТИТЕ ОТ МЕРИТЕ И ПАСИЩАТА, ПРЕДНАЗНАЧЕНИ ПРЕДИМНО ЗА КОСЕНЕ
Частите от мерите, пасищата и ливадите, предназначени за косене, са регламентирани в чл. 41, ал. 2 и ал. 3 от Наредба № 11 от 06.04.2009 г. за условията и реда за прилагане на мярка 214 „Агроекологични плащания” от Програма да развитие на селските райони за периода 2014 – 2020 година, издадена от Министъра на земеделието и храните, а именно:

„Чл. 41. (2) Подпомаганите лица, които поддържат затревените площи чрез косене, спазват изискванията по ал. 1 и извършват:

(изм. – ДВ, бр. 19 от 2010 г., в сила от 09.03.2010 г.) първата коситба в равнинните райони от 15 юни до 15 юли, а в планинските райони, съгласно Наредбата за определяне на критериите за необлагодетелстваните райони и териториалния им обхват (ДВ, бр. 20 от 2008 г.) – в периода 30 юни до 15 август;
1. косенето ръчно или с косачки за бавно косене, като косят от центъра към периферията, а когато това не е възможно – от единия край към другия, като използват ниска скорост.
(3) (Изм. – ДВ, бр. 19 от 2010 г., в сила от 09.03.2010 г.) В случаите по ал. 2, подпомаганите лица могат да извършват свободна паша на животни след последната коситба, с изключение на горските ливади, като спазват гъстота на животните до 1,5 ЖЕ/ха.”
Да не се извършва коситба в размножителния период на птиците.

 ІV. ПРОКАРИТЕ ЗА СЕЛСКОСТОПАНСКИ ЖИВОТНИ ДО МЕСТАТА ЗА ПАША И ВОДОПОИТЕ
 За прокари за отвеждането на селскостопански животни до местата за паша и водопой да се ползват съществуващите полски пътища или имотите с начин на трайно ползване „прокар”.

 V. МЕРКИ ЗА ОПАЗВАНЕ И ПОДДЪРЖАНЕ И ПОДОБРЯВАНЕ НА МЕРИТЕ И ПАСИЩАТА
 5.1.Условия за опазване и поддържане на пасищата: 

· За почвения слой не се допуска:

· нарушаване целостта на почвения слой – разкопаване, вземане на чимове, камъни, почва, разораване;

· преминаването и движението с моторни превозни средства в самото пасище;

· едновременното струпване на големи стада с животни на едно и също място за едновременно пашуване и за водопой;

  5.2. За биологично разнообразие – опазване и поддържане на местообитанията при  паша, не се допуска:

· пашуване на по- голям брой регистрирани животни от посочения в анкетната карта на земеделския производител/регистрация в ОДБХ за общината;

· паленето на огън извън определените, обезопасени и обозначени за това места;

· унищожаването на видовете от флората чрез изкореняване, изкопаване, сеч, промени в ландшафта;

· оставянето на пашуващите животни без надзор;

· внасянето на минерални торове за подобряване на тревата;

· не се позволява разпръскването на битови отпадъци из пасището;

· собственикът на животните е длъжен да осигури и гарантира изнасянето на битовите отпадъци извън пасището;

· опожаряване на дървесна, храстова и тревна растителност по пасищата с цел предизвикване нов подраст;

· поддържане в добро състояние наличните инфраструктурни обекти за водопой – чешми, корита и др.

При ползването на мерите, пасищата и ливадите е необходимо да се спазват Условията за поддържане на земята в добро земеделско и екологично състояние и Националните стандарти, одобрени и определени със Заповед № РД-09-122/23.02.2015 г. на Министъра на земеделието и храните:
Националните стандарти за добро земеделско и екологично състояние на земята не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.
5.3. Мерки за опазване на мерите, пасищата и ливадите
· Да не се допуска строителство в мерите, пасищата и ливадите без промяна на предназначението им с Решение на Общински съвет;

· Да не се разорават и превръщат в обработваема земя /нива/;

Кметът на населеното място и специализираните органи да осъществяват контрол за провеждането на мероприятията по осигуряване на пожарна безопасност в мерите, пасищата и ливадите. При сключен договор за наем на мери и пасища, мероприятията по осигуряване на пожарна безопасност се осъществява от наемателя. 
5.4. Поддържане и подобряване на мерите, пасищата и ливадите:

· Почистване при равни терени от камъни – ръчно, като се събират на купчинки и след това се изнасят;

· Възстановяване на изоставени пасища (чрез умерена паша, косене, почистване от храсти, дървета и камъни);
· При стръмни и застрашени от ерозия терени, събраните камъни се подреждат на кордони - тераси по хоризонталите на релефа на разстояние от 20 до 100 м;
· Почистване от храсти – чрез механично изрязване с храсторез или изскубване с храстоизскубвач;

· Борба с плевелна растителност - чрез навременна коситба, химична борба, регулирана паша и окосяване;

· Регулиране на водния режим при заблатени площи чрез мрежа от открити канали и дренажни системи;

· Торене – нормите на торене с минерални торове трябва да бъдат диференцирани, съобразно конкретните климатични условия и запасеността на почвата с азот, фосфор и калий. 
 VІ. ВЕТЕРИНАРНА ПРОФИЛАКТИКА
Мерките за ветеринарна профилактика и борба срещу болестите по животните са посочени в Държавната профилактична програма за задължителните мерки за профилактика и борба срещу болестите по животните, съгласно чл. 118, ал. 1 от Закона за ветеринарномедицинската дейност (ЗВД). При поява на заразна болест, изпълнителният директор на Българската агенция по безопасност на храните (БАБХ) издава заповед, с която определя мерките за ограничаване и ликвидиране на болестта. Постоянно действащите към областния управител и кмета на общината епизоотични комисии предприемат действия за изпълнение и контрол на взетите мерки за предотвратяване или ликвидиране на заболяването до стабилизирането на обстановката. В зависимост от епизоотичната обстановка се провеждат мероприятия за обезвреждане на околната среда, химизация на биотопи, почистване и райониране на пасищата, хигиенизиране на водопои или налагане на забрана върху използването им при необходимост. В обявените огнища на заразни болести се провеждат задължителни /текущи и заключителни/ дезинфекции, дезинсекции и дератизации (ДДД) предвидени в съответната наредба. Съгласно чл. 108, ал. 1 от ЗВД, средствата за покриване на разходите, свързани с епизоотични рискове, ежегодно се осигуряват от бюджета на Министерството на земеделието и храните. При възникване на заболяване от списъка по чл. 118, ал. 1 от ЗВД и ДДД мероприятия, могат да се посочват и допълнителни средства, съгласно чл. 121 от ЗВД.

VІІ. МЕРИТЕ И ПАСИЩАТА, ПРЕДНАЗНАЧЕНИ ЗА ИЗКУСТВЕНИ ПАСИЩА
Общината не предвижда създаване на изкуствени пасища и засяване с подходящи тревни смески на части от пасища и мери.
 VІІІ. ПОСТРОЯВАНЕ НА НАВЕСИ 
Не се предвижда построяване на навеси в общинските мери и пасища.

 ІХ. ВЪВЕЖДАНЕ И РЕДУВАНЕ НА ПАРЦЕЛНО ПОЛЗВАНЕ НА ПАСИЩНИ КОМПЛЕКСИ 
9.1. При свободна паша животните се пускат свободно на пасището, като се спазват следните основни положения:

Начало на пашата – в края на фаза на братене на тревните култури при височина на тревостоя 8-10 см за ДРД и на 15 см. за ЕРД;


Да не се допуска паша на животните през ранна пролет и късна есен;


Да не се допуска струпване на животните на едно и също място, за да се избегне селективното изпасване;

Когато на пасищата се изкарват говеда и овце, за по-ефективно използване на тревната маса, овцете да се пускат след говедата.

9.2. При ротационна паша се спазват следните основни положения:


Броят на животните да се съобрази с продуктивното състояние на пасището;


Пашата започва при достигане на пасищна зрялост на тревите;


Пасището се разпределя на отделни парцели с естествени огради от гористи пояси, храсти, реки или електропастир;

На тези оградени места, животните се държат от три до осем дни (говеда – от 3 до 5 дни, овце от 5 до 8 дни), след което следва период на покой около четири седмици;


Периодът на покой може да е от 20 до 50 дни в зависимост от скоростта на растеж на тревата и е по-дълъг през сухи и горещи лета;


Пашата приключва при използване на 75% от тревостоя.

9.3. Комбинирано използване – сенокосно и пасищно:


Редуване по години;


Двуполна система – площта се разделя на две части – едната се пасе до края на юли, а другата се коси, след което начинът на ползване на парцели се сменя.
 Х. ОХРАНА 
Наемателите (ползвателите) на мери, пасища и ливади от ОПФ, организират охраната за своя сметка на ползваните от тях имоти, включени в договора за наем и за които са поели задължението да ги поддържат в добро земеделско  и екологично състояние.

 ХІ. РЕЖИМ НА ПОЛЗВАНЕ, ЗАБРАНИ И ОГРАНИЧЕНИЯ В ЗАВИСИМОСТ ОТ КОНКРЕТНИТЕ ДАДЕНОСТИ НА ТОПОГРАФСКИ, ПОЧВЕНИ, КЛИМАТИЧНИ И ДРУГИ ФИЗИЧЕСКИ УСЛОВИЯ, И НА РАЗВИТИЕТО НА ЖИВОТНОВЪДСТВОТО НА ТЕРИТОРИЯТА НА ОБЩИНАТА
 Животновъдите – ползватели на общинските мери, пасища и ливади, се задължават:

· Да заплащат в срок определения наем за ползване на общинските пасища, мери и ливади;
· Да не променят предназначението на мерите, пасищата и ливадите;
· Да не се използват мерите, пасищата и ливадите за други селскостопански нужди;

· Да извършват частично засяване или възстановяване и подхранване на мерите, пасищата и ливадите;

· Задължително да почистват мерите, пасищата и ливадите от камъни, битови, строителни, промишлени и др. отпадъци;

· Забранява се наторяване с изкуствени торове и с утайки от пречистването на отпадъчни води;

· Забранява се паленето на растителност в мерите, пасищата и ливадите;

· Предоставените площи да се опазват от ерозиране, заблатяване, засоляване и други увреждания;

· Да се спазват санитарно – хигиенните норми;

· Пасищата, мерите и ливадите да не се заграждат и да не се изграждат временни постройки;

· Лично да съпровождат стадото по пътя до пасището и да се грижат за него в пасището, или да ангажират и изрично посочат друго лице, което да извършва това от тяхно име и за тяхна сметка;

· Да не ги преотстъпват за ползване на трети лица.

· Да опазват постоянно затревените площи в близост до гори от навлизане на дървесна и храстовидна растителност в тях. Провеждането на сеч на отделно стоящи и групи дървета да се извършва съгласно Закона за опазване на селскостопанското имущество;

Да се спазват всички правила, условия и разпоредби, разписани в т. V. Мерки за опазване, поддържане и подобряване на мерите и пасищата.

За неуредени в настоящите правила въпроси се прилагат реда и правилата на Закона за собствеността и ползването на земеделските земи и действащото законодателство на Република България.
ДЕТЕЛИН ВАСИЛЕВ 

Кмет на Община Пордим

